SL Uradni list Evropske unije L 108/13

UREDBA KOMISIJE (EU) št. 407/2011

z dne 27. aprila 2011

o spremembi Uredbe (ES) št. 661/2009 Evropskega parlamenta in Sveta glede vključitve nekaterih pravilnikov Ekonomske komisije Združenih narodov za Evropo za homologacijo motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (1), in zlasti člena 14(1) Uredbe,

ob upoštevanju naslednjega:

(1) Unija je s Sklepom Sveta 97/836/ES (2) pristopila k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabljajo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“).

(2) S Sklepom 97/836/ES je Unija pristopila k pravilnikom UN/ECE št. 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 in 102.

(3) S Sklepom Sveta z dne 28. februarja 2000 je Unija pristopila k Pravilniku UN/ECE št. 110 o posebnih sestavnih delih motornih vozil, ki za pogon uporabljajo stisnjen zemeljski plin (CNG), in o vozilih v zvezi z vgradnjo posebnih sestavnih delov homologiranega tipa za uporabo stisnjenega zemeljskega plina (CNG) za pogon.

(4) S Sklepom Sveta 2000/710/ES (3) je Unija pristopila k Pravilniku UN/ECE št. 67 o homologaciji posebne opreme motornih vozil, ki za pogon uporabljajo utekočinjen naftni plin.

(5) S Sklepom Sveta z dne 7. novembra 2000 je Unija pristopila k Pravilniku UN/ECE št. 112 o enotnih določbah za homologacijo žarometov motornih vozil za asimetrični kratki svetlobni pramen ali dolgi svetlobni pramen ali oba, ki so opremljeni z žarnicami z žarilno nitko in/ali moduli svetlečih diod (LED).

(6) S Sklepom Sveta 2001/395/ES (4) je Unija pristopila k Pravilniku UN/ECE št. 13 H o homologaciji osebnih avtomobilov glede zaviranja.

(7) S Sklepom Sveta 2001/505/ES (5) je Unija pristopila k Pravilniku UN/ECE št. 105 o homologaciji vozil, namenjenih za prevoz nevarnega blaga, glede na njihove posebne konstrukcijske značilnosti.

(8) S Sklepom Sveta z dne 29. aprila 2004 je Unija pristopila k Pravilniku UN/ECE št. 116 o enotnih predpisih za zaščito motornih vozil pred nedovoljeno uporabo in Pravilniku UN/ECE št. 118 o enotnih tehničnih predpisih v zvezi z gorljivostjo materialov, ki se uporabljajo za notranjo opremo določenih kategorij motornih vozil.

(9) S Sklepom Sveta z dne 14. marca 2005 je Unija pristopila k Pravilniku UN/ECE št. 121 o enotnih predpisih o homologaciji vozil glede na namestitev in označevanje naprav za ročno upravljanje, kontrolnih svetilk in kazalnikov ter Pravilniku UN/ECE št. 122 o enotnih tehničnih predpisih za homologacijo vozil kategorij M, N in O glede na njihove ogrevalne sisteme.

(10) S Sklepom Sveta 2005/614/ES (6) je Unija pristopila k Pravilniku UN/ECE št. 94 o določbah o homologaciji vozil glede zaščite potnikov pri čelnem trku in k Pravilniku UN/ECE št. 95 o določbah o homologaciji vozil glede zaščite potnikov pri bočnem trku.

(11) S Sklepom Sveta 2006/364/ES (7) je Unija potrdila Pravilnik UN/ECE št. 123 o homologaciji nastavljivih sistemov sprednje osvetlitve (AFS) za motorna vozila.

(12) S Sklepom Sveta 2006/444/ES (8) je Unija pristopila k Pravilniku UN/ECE št. 55 o določbah o homologaciji sestavnih delov mehanskih sistemov za spenjanje med seboj povezanih vozil.

(13) S Sklepom Sveta 2006/874/ES (9) je Unija pristopila k Pravilniku UN/ECE št. 107 o enotnih določbah o homologaciji vozil kategorije M2 ali M3 glede na splošno konstrukcijo.

(14) S Sklepom Sveta 2007/159/ES (10) je Unija potrdila Pravilnik UN/ECE št. 125 o homologaciji motornih vozil glede prednjega vidnega polja voznika motornega vozila.

(15) S Sklepom Sveta 2009/433/ES (11) je Unija pristopila k Pravilniku UN/ECE št. 61 o enotnih določbah za homologacijo gospodarskih vozil v zvezi z njihovimi zunanjimi štrlečimi deli pred zadnjo steno kabine.

(16) V skladu z Direktivo 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (12), lahko proizvajalci vozil, ki želijo odobriti sisteme, sestavne dele ali samostojne tehnične enote, izbirajo, ali bodo izpolnjevali zahteve zadevnih direktiv ali ustreznih pravilnikov UN/ECE. Večina zahtev iz direktiv o delih vozil je prevzetih iz ustreznih pravilnikov UN/ECE. Z napredkom tehnologije se pravilniki UN/ECE nenehno spreminjajo, ustrezne direktive pa morajo biti redno posodobljene, da so usklajene z vsebino posameznih pravilnikov UN/ECE. V izogib temu podvajanju je skupina na visoki ravni CARS 21 priporočila nadomestitev več direktiv z ustreznimi pravilniki UN/ECE.

(17) Direktiva 2007/46/ES predvideva možnost uporabe pravilnikov UN/ECE za namene obvezne ES-homologacije in zamenjavo zakonodaje Unije z navedenimi pravilniki UN/ECE. V skladu z Uredbo (ES) št. 661/2009 je treba homologacijo v skladu s pravilniki UN/ECE, ki se uporabljajo obvezno, šteti za ES-homologacijo v skladu z navedeno uredbo in njenimi izvedbenimi ukrepi.

(18) Z nadomestitvijo zakonodaje Unije s pravilniki UN/ECE se prepreči podvajanje tehničnih zahtev ter certificiranja in upravnih postopkov. Poleg tega bi morala homologacija, ki temelji neposredno na mednarodno dogovorjenih standardih, izboljšati dostop do trgov tretjih držav, zlasti držav, ki so pogodbenice revidiranega sporazuma iz leta 1958, in tako okrepiti konkurenčnost industrije Unije.

(19) Zato Uredba (ES) št. 661/2009 predvideva razveljavitev več direktiv o homologaciji motornih vozil, njihovih priklopnikov in sistemov, sestavnih delov in samostojnih tehničnih enot, namenjenih za taka vozila, ki jih je treba za namene ES-homologacije v skladu z navedeno uredbo nadomestiti z ustreznimi pravilniki UN/ECE.

(20) Zato je primerno, da se v Prilogo IV k Uredbi (ES) št. 661/2009, ki vsebuje seznam pravilnikov UN/ECE, ki se obvezno uporabljajo, vključijo pravilniki UN/ECE št. 1, 3, 4, 6, 7, 8, 10, 11, 12, 13, 13 H, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 55, 58, 61, 66, 67, 73, 77, 79, 80, 87, 89, 90, 91, 93, 94, 95, 97, 98, 99, 100, 102, 105, 107, 110, 112, 116, 118, 121, 122, 123 in 125.

(21) Uredbo (ES) št. 661/2009 je zato treba ustrezno spremeniti.

(22) Pravilnike UN/ECE, naštete v Prilogi k tej uredbi, je treba uporabljati v skladu z datumi za začetek izvajanja iz člena 13 Uredbe (ES) št. 661/2009.

(23) Ukrepi, predvideni s to uredbo, so v skladu z mnenjem Tehničnega odbora za motorna vozila –

SPREJELA NASLEDNJO UREDBO:

Člen 1

Priloga IV k Uredbi (ES) št. 661/2009 se nadomesti z besedilom iz Priloge k tej uredbi.

Člen 2

1. V skladu z odstavki 2, 3 in 4 ter členom 4 se pravilniki UN/ECE s spremembami in dodatki iz Priloge od 1. novembra 2012 uporabljajo za ES-homologacijo novih tipov vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila.

2. Od 1. novembra 2011 se Pravilnik UN/ECE št. 13 H, Dodatek 9 (13), uporablja za ES-homologacijo novih tipov vozil kategorije M1.

3. Od 1. novembra 2011 se Pravilnik UN/ECE št. 13, Dodatek 3 k spremembam 11 (14) ali Pravilnik UN/ECE št. 13 H, Dodatek 9, uporablja za ES-homologacijo novih tipov vozil kategorije N1.

4. Od datumov za začetek izvajanja iz preglednice 1 iz Priloge V k Uredbi (ES) št. 661/2009 naprej se Pravilnik UN/ECE št. 13, Dodatek 3 k spremembam 11, uporablja za ES-homologacijo novih tipov vozil kategorij M2, M3, N2, N3, O3 in O4 glede na njihove sisteme elektronskega nadzora stabilnosti.

Člen 3

1. V skladu z odstavkoma 2 in 3 ter členom 4 se pravilniki UN/ECE s spremembami in dodatki iz Priloge od 1. novembra 2014 uporabljajo za registracijo, prodajo in začetek uporabe novih vozil in njihovih priklopnikov ter prodajo in začetek uporabe novih sistemov, sestavnih delov in samostojnih tehničnih enot, namenjenih za taka vozila.

2. Od 1. novembra 2014 se Pravilnik UN/ECE št. 13, Dodatek 3 k spremembam 11, ali Pravilnik UN/ECE št. 13 H, Dodatek 9, uporablja za registracijo, prodajo in začetek uporabe novih vozil kategorije N1.

3. Od datumov za začetek izvajanja iz preglednice 2 iz Priloge V k Uredbi (ES) št. 661/2009 naprej se Pravilnik UN/ECE št. 13, Dodatek 3 k spremembam 11, uporablja za registracijo, prodajo in začetek uporabe novih vozil kategorij M2, M3, N2, N3, O3 in O4 glede na njihove sisteme elektronskega nadzora stabilnosti.

Člen 4

1. Brez poseganja v določbe iz odstavka 2 se Pravilnik UN/ECE št. 100, spremembe 00 (15), od 1. maja 2011 iz člena 5 te uredbe uporablja za ES-homologacijo celotnega vozila v skladu z Direktivo 2007/46/ES in ES-homologacijo vozil glede na električno varnost.

2. Pravilnik UN/ECE št. 100, spremembe 00, se od 1. januarja 2012 uporablja za registracijo, prodajo in začetek uporabe novih vozil.

3. Pravilnik UN/ECE št. 100, spremembe 01 (16), se od 4. decembra 2012 uporablja za ES-homologacijo celotnega vozila v skladu z Direktivo 2007/46/ES in za ES-homologacijo vozila glede na električno varnost.

Člen 5

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. aprila 2011 Za Komisijo Predsednik José Manuel BARROSO

(1) UL L 200, 31.7.2009, str. 1.

(2) UL L 346, 17.12.1997, str. 78.

(3) UL L 290, 17.11.2000, str. 29.

(4) UL L 139, 23.5.2001, str. 14.

(5) UL L 183, 6.7.2001, str. 33.

(6) UL L 217, 22.8.2005, str. 1.

(7) UL L 135, 23.5.2006, str. 12.

(8) UL L 181, 4.7.2006, str. 53.

(9) UL L 337, 5.12.2006, str. 45.

(10) UL L 69, 9.3.2007, str. 37.

(11) UL L 144, 9.6.2009, str. 24.

(12) UL L 263, 9.10.2007, str. 1.

(13) UL L 230, 31.8.2010, str. 1.

(14) UL L 297, 13.11.2010, str. 1.

(15) UL L 45, 14.2.2009, str. 17.

(16) UL L 57, 2.3.2011, str. 54.